|  |  |
| --- | --- |
| Parlament Ewropew  2019-2024 | EP logo RGB_Mute |

{LIBE}Kumitat għal-Libertajiet Ċivili, il-Ġustizzja u l-Intern

<NoDocSe>2020/2717(RSP)</NoDocSe>

<Date>...</Date>

<TitreType>ABBOZZ TA' MOZZJONI GĦAL RIŻOLUZZJONI</TitreType>

<TitreSuite>imressqa wara d-dikjarazzjoni tal-Kummissjoni</TitreSuite>

<TitreRecueil>skont l-Artikolu 132(2) tar-Regoli ta' Proċedura</TitreRecueil>

<Titre>dwar ir-rapport ta' evalwazzjoni tal-Kummissjoni dwar l-implimentazzjoni tar-Regolament Ġenerali dwar il-Protezzjoni tad-Data sentejn wara l-applikazzjoni tiegħu</Titre>

<DocRef>(2020/2717(RSP))</DocRef>

<RepeatBlock-By><Depute>Juan Fernando López Aguilar</Depute>

<Commission>{LIBE}f'isem il-Kumitat għal-Libertajiet Ċivili, il-Ġustizzja u l-Intern</Commission>

</RepeatBlock-By>

B9‑0000/2020

Riżoluzzjoni tal-Parlament Ewropew dwar ir-rapport ta' evalwazzjoni tal-Kummissjoni dwar l-implimentazzjoni tar-Regolament Ġenerali dwar il-Protezzjoni tad-Data sentejn wara l-applikazzjoni tiegħu

(2020/2717(RSP))

*Il-Parlament Ewropew*,

– wara li kkunsidra r-Regolament (UE) 2016/679 tal-Parlament Ewropew u tal-Kunsill tal-24 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (GDPR)[[1]](#footnote-1);

– wara li kkunsidra d-dikjarazzjoni mill-Kummissjoni tal-24 ta' Ġunju 2020 dwar il-Komunikazzjoni tal-Kummissjoni lill-Parlament Ewropew u lill-Kunsill dwar il-protezzjoni tad-data bħala pilastru tal-għoti tas-setgħa liċ-ċittadini u tal-approċċ tal-UE għat-tranżizzjoni diġitali - sentejn ta' applikazzjoni tar-Regolament Ġenerali dwar il-Protezzjoni tad-Data[[2]](#footnote-2);

– wara li kkunsidra l-Komunikazzjoni tal-Kummissjoni tal-24 ta' Ġunju 2020 lill-Parlament Ewropew u lill-Kunsill dwar il-protezzjoni tad-data bħala pilastru tal-għoti tas-setgħa liċ-ċittadini u tal-approċċ tal-UE għat-tranżizzjoni diġitali - sentejn ta' applikazzjoni tar-Regolament Ġenerali dwar il-Protezzjoni tad-Data[[3]](#footnote-3);

– wara li kkunsidra l-Artikolu 132(2) tar-Regoli ta' Proċedura tiegħu,

– wara li kkunsidra l-mozzjoni għal riżoluzzjoni tal-Kumitat għal-Libertajiet Ċivili, il-Ġustizzja u l-Intern,

A. billi l-GDPR ilu applikabbli mill-25 ta' Mejju 2018; billi, bl-eċċezzjoni tas-Slovenja, l-Istati Membri kollha adottaw leġiżlazzjoni ġdida jew adattaw il-liġi nazzjonali tagħhom dwar il-protezzjoni tad-data;

B. billi, mill-bidu tal-applikazzjoni tal-GDPR, l-awtoritajiet superviżorji rċevew żieda massiva fl-ilmenti; billi dan juri li s-suġġetti tad-data huma aktar konxji mid-drittijiet tagħhom u jridu jipproteġu d-data personali tagħhom skont il-GDPR; billi dan juri wkoll li għadhom iseħħu ammonti kbar ta' operazzjonijiet illegali tal-ipproċessar tad-data;

***OSSERVAZZJONIJIET ĠENERALI***

1. Jilqa l-fatt li l-GDPR sar standard globali għall-protezzjoni tad-data personali u huwa fattur ta' konverġenza fl-iżvilupp tan-normi; jilqa' l-fatt li l-GDPR poġġa lill-UE fuq quddiem nett tad-diskussjonijiet internazzjonali dwar il-protezzjoni tad-data u numru ta' pajjiżi terzi allinjaw il-liġijiet tagħhom dwar il-protezzjoni tad-data mal-GDPR;

2. Jikkonkludi li, sentejn wara d-dħul fis-seħħ tiegħu, il-GDPR kien suċċess ġenerali u jaqbel mal-Kummissjoni Ewropea li f'dan l-istadju mhuwiex meħtieġ li tiġi aġġornata jew riveduta l-leġiżlazzjoni;

Jirrikonoxxi li l-enfasi fis-snin li ġejjin trid tibqa' fuq it-titjib tal-implimentazzjoni u l-azzjonijiet biex jissaħħaħ il-GDPR;

4. Jirrikonoxxi l-ħtieġa ta' infurzar b'saħħtu u effettiv tal-GDPR fil-konfront ta' pjattaformi diġitali kbar u kumpaniji integrati, inklużi oqsma bħar-reklamar online u l-mira fuq livell mikro;

***BAŻI LEGALI GĦALL-IPPROĊESSAR***

5. Ifakkar li mill-bidu tal-applikazzjoni tal-GDPR, "kunsens" tfisser kwalunkwe indikazzjoni mogħtija liberament, speċifika, infurmata u mhux ambigwa tax-xewqat tas-suġġett tad-data, u jissottolinja li dan japplika wkoll għad-Direttiva dwar il-Privatezza Elettronika; jinnota li l-implimentazzjoni tal-kunsens validu tibqa' kompromessa bl-użu ta' interfaċċi qarrieqa ("dark patterns"), traċċar għal skopijiet kummerċjali u prattiki mhux etiċi oħra; jinsab imħasseb li l-individwi ta' spiss jitqiegħdu taħt pressjoni ekonomika biex jagħtu l-kunsens tagħhom għal skontijiet jew offerti kummerċjali oħra, jew huma sfurzati jagħtu l-kunsens billi jikkundizzjonaw l-aċċess għal servizz permezz ta' dispożizzjonijiet vinkolanti, bi ksur tal-Artikolu 7 tal-GDPR;

***ID-DRITTIJIET TAS-SUĠĠETTI TAD-DATA***

6. Jisħaq li hemm bżonn li jiġi ffaċilitat l-eżerċizzju tad-drittijiet individwali pprovdut mill-GDPR, bħall-portabbiltà tad-data jew id-drittijiet fil-kuntest tal-ipproċessar awtomatizzat, inkluż it-tfassil tal-profili; jistieden lill-EDPB joħroġ aktar gwida dwar it-teħid awtomatizzat tad-deċiżjonijiet;

***NEGOZJI U ORGANIZZAZZJONIJIET ŻGĦAR***

7. Josserva li xi partijiet ikkonċernati jirrappurtaw li l-applikazzjoni tal-GDPR hija ta' sfida speċjalment għall-intrapriżi żgħar u ta' daqs medju (SMEs);

8. Jinnota li m'għandux ikun hemm deroga għall-SMEs; jistieden lill-EDPB jipprovdi għodod prattiċi biex jiffaċilita l-implimentazzjoni tal-GDPR mill-SMEs b'attivitajiet ta' pproċessar b'riskju baxx;

***INFURZAR***

9. Jinsab imħasseb dwar il-livell mhux uniformi tal-infurzar tal-GDPR mill-awtoritajiet nazzjonali għall-protezzjoni tad-data (DPAs);

10. Jinnota li mill-bidu tal-applikazzjoni tal-GDPR, għalkemm inħarġu xi multi sinifikanti għal każijiet ta' ksur serju, il-possibbiltajiet tal-GDPR f'dan ir-rigward s'issa ma ntużawx b'mod sħiħ b'diskrepanzi fis-severità tas-sanzjonijiet applikati fl-Istati Membri kollha;

11. Jinsab imħasseb dwar it-tul tal-investigazzjoni tal-każijiet minn xi DPAs u l-effett negattiv tagħhom fuq l-infurzar effettiv u fuq il-fiduċja taċ-ċittadini; iħeġġeġ lid-DPAs iħaffu r-riżoluzzjoni tal-każijiet u jużaw il-mekkaniżmi kollha disponibbli għalihom skont il-GDPR, inkluż li jirrikorru għal limitazzjonijiet temporanji jew definittivi jew għal projbizzjoni fuq l-ipproċessar;

12. Jiddeplora li d-DPAs ta' 21 Stat Membru ddikjaraw b'mod espliċitu li ma għandhomx biżżejjed riżorsi umani, tekniċi u finanzjarji biex iwettqu b'mod effettiv il-kompiti tagħhom u jeżerċitaw is-setgħa tagħhom; iħeġġeġ lill-Kummissjoni Ewropea tieħu miżuri xierqa, inkluż billi tibda proċeduri ta' ksur mingħajr dewmien kontra dawk l-Istati Membri li naqsu milli jissodisfaw dan l-obbligu;

13. Jesprimi dispjaċir li, fir-rigward tar-rimedju kollettiv, il-maġġoranza tal-Istati Membri ddeċidew li ma jimplimentawx l-Artikolu 80(2) tal-GDPR; jistieden lill-Istati Membri kollha jagħmlu użu mill-Artikolu 80(2);

***KOOPERAZZJONI U KONSISTENZA***

14. Jinnota li l-infurzar dgħajjef huwa partikolarment evidenti fl-ilmenti transfruntiera, jiġifieri l-mekkaniżmi ta' kooperazzjoni u konsistenza; jistieden lill-EDPB iżid l-isforzi tiegħu sabiex jiżgura l-applikazzjoni korretta tal-Artikoli 60 u 63 tal-GDPR u jagħmel użu mill-proċedura ta' urġenza tal-Artikolu 66 tal-GDPR;

15. Josserva inkonsistenzi bejn il-gwida nazzjonali u l-linji gwida tal-EDPB;

16. Jistieden lill-Istati Membri kollha jistabbilixxu appoġġ speċifiku għas-suġġetti tad-data, jew għall-organizzazzjonijiet li jirrappreżentawhom, involuti fl-ilmenti transfruntiera; jirrimarka li l-ispiża għolja ta' proċedura assoċjata mal-eżerċizzju tad-dritt tas-suġġetti tad-data tista' taġixxi bħala deterrent; jistieden lill-Istati Membri jillimitaw dawn l-ispejjeż skont il-liġijiet proċedurali amministrattivi nazzjonali tagħhom;

***FRAMMENTAZZJONI TAL-IMPLIMENTAZZJONI TAL-GDPR***

17. Josserva livell ta' frammentazzjoni, li b'mod partikolari huwa dovut għall-użu estensiv ta' klawżoli ta' speċifikazzjoni fakultattivi; jesprimi tħassib li l-protezzjonijiet tal-GDPR qed jiddgħajfu bil-mod kif l-Istati Membri implimentaw dawn id-derogi skont l-ispeċifikazzjonijiet (eż. l-età ta' kunsens tat-tfal);

***PROTEZZJONI TAD-DATA MID-DISINN***

18. Jistieden lill-awtoritajiet superviżorji jevalwaw l-implimentazzjoni tal-Artikolu 25 dwar il-protezzjoni tad-data mid-disinn u b'mod awtomatiku, b'mod partikolari bil-għan li jiġu implimentati l-prinċipji ta' minimizzazzjoni tad-data u limitazzjoni tal-iskop, f'konformità mal-linji gwida tal-EDPB;

***LINJI GWIDA***

19. Jistieden lill-EDPB jiżviluppa standards u linji gwida li jgħinu biex ir-rekwiżiti tal-protezzjoni tad-data jiġu implimentati fil-prattika, fost l-oħrajngħal valutazzjonijiet tal-impatt dwar il-protezzjoni tad-data (l-Artikolu 35), informazzjoni lis-suġġetti tad-data (l-Artikoli 12-14), l-eżerċizzju tad-drittijiet tas-suġġetti tad-data (l-Artikoli 15-18, 20-21), u rekords tal-attivitajiet ta' pproċessar (l-Artikolu 30);

***IL-FLUSSI TA' DATA PERSONALI U L-KOOPERAZZJONI INTERNAZZJONALI***

20. Jisħaq fuq l-importanza li jkunu permessi flussi liberi ta' data personali fil-livell internazzjonali mingħajr ma jitbaxxa l-livell ta' protezzjoni garantit skont il-GPDR; jappoġġja l-prattika tal-Kummissjoni Ewropea li tindirizza l-protezzjoni tad-data u l-flussi ta' data personali b'mod separat mill-ftehimiet kummerċjali;

21. Jisħaq li d-deċiżjonijiet ta' adegwatezza ma għandhomx ikunu deċiżjonijiet politiċi iżda legali;

22. Jistieden lill-Kummissjoni Ewropea tippubblika s-sett ta' kriterji użati biex jiġi ddeterminat jekk pajjiż terz huwiex meqjus li jipprovdi livell ta' protezzjoni "essenzjalment ekwivalenti" għal dak mogħti fl-UE speċjalment fir-rigward ta' aċċess għal rimedji, u aċċess tal-gvern għad-data;

23. Itenni li l-programmi ta' sorveljanza tal-massa li jinkludu l-ġbir ta' data fuq skala kbira jipprevjenu s-sejbiet ta' adegwatezza;

24. Jistieden lid-DPAs jivvalutaw b'mod sistematiku jekk ir-regoli tal-protezzjoni tad-data humiex applikati fil-prattika f'pajjiżi terzi, f'konformità mal-każistika tal-Qorti Ewropea tal-Ġustizzja;

25. Iħeġġeġ lill-Kummissjoni tippubblika r-reviżjoni tagħha tad-deċiżjonijiet ta' adegwatezza adottati skont id-Direttiva tal-1995 mingħajr dewmien żejjed;

***IL-LEĠIŻLAZZJONI FUTURA TAL-UNJONI***

26. Ifakkar lill-Kummissjoni dwar l-obbligu tagħha li tiżgura li l-miżuri li għandhom jiġu ppreżentati fil-proposti leġiżlattivi li ġejjin, b'mod partikolari dwar il-governanza tad-data, l-att dwar id-data, l-att dwar is-servizzi diġitali, l-intelliġenza artifiċjali, iridu jkunu konformi mal-GDPR (UE) 2016/679 u d-Direttiva (UE) 2016/680;

***REGOLAMENT DWAR IL-PRIVATEZZA ELETTRONIKA***

27. Jesprimi t-tħassib serju tiegħu dwar in-nuqqas ta' implimentazzjoni tad-Direttiva dwar il-Privatezza Elettronika mill-Istati Membri fid-dawl tal-bidliet introdotti mill-GDPR; jistieden lill-Kummissjoni tħaffef il-valutazzjoni tagħha u tibda proċeduri ta' ksur kontra dawk l-Istati Membri li naqsu milli jimplimentaw b'mod xieraq id-Direttiva dwar il-Privatezza Elettronika;

28. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kummissjoni, lill-Kunsill Ewropew, lill-gvernijiet u lill-parlamenti nazzjonali, lill-Bord Ewropew għall-Protezzjoni tad-Data u lill-Kontrollur Ewropew għall-Protezzjoni tad-Data.

1. ĠU L 119, 4.5.2016, p. 1-88 [↑](#footnote-ref-1)
2. COM (2020)264, 24.6.2020 [↑](#footnote-ref-2)
3. COM (2020)264, 24.6.2020 [↑](#footnote-ref-3)